hotchpotch/miracl-hf-unified huggingface dataset:
Škoda Karoq
Škoda Karoq on Škodan vuodesta 2017 lähtien valmistama crossover-tyyppinen henkilöautomalli, joka korvasi Škoda Yetin. Malli esiteltiin Frankfurtin autonäyttelyssä syksyllä 2017.
Vuoden 2017 Euro NCAP -kolaritestistä Karoq sai tulokseksi täydet viisi tähteä.
Karoqin bensiinimoottorit ovat 1,0- (115 hv) ja 1,5-litraiset (150 hv) TSI-moottorit. Dieselvaihtoehtoina ovat 1,6 TDI (115 hv) ja 2,0 TDI (150/190 hv). Tehokkaimman dieselmoottorin yhteydessä on aina neliveto ja seitsenportainen DSG-kaksoiskytkinvaihteisto.
Pariisin autonäyttelyssä syksyllä 2018 esiteltiin Karoqin normaaliversion rinnalle kaksi uutta mallia, urheilullisempi Sportline ja maasturimaisempi Scout.
IAAF World Relays 2017
Vuoden 2017 IAAF World Relays pidettiin Nassaussa, Bahamalla 22.–23. huhtikuuta 2017.
Gomphotheriidae
Gomphotheriidae on monimuotoinen sukupuuttoon kuolleiden norsueläinten heimo. Ne olivat levinneet laajalle Pohjois-Amerikassa mioseeni- ja plioseeni-epokkien aikana, 12–1,6 miljoonaa vuotta sitten. Jotkut elivät osissa Euraasiaa, Beringiaa, ja suuren Amerikan eläimistövaihdon jälkeen, Etelä-Amerikkaa.
Noin viisi miljoonaa vuotta sitten ne alkoivat vähitellen jäädä modernien norsujen syrjäyttämiksi. Kahdesta viimeisestä eteläamerikkalaista suvusta "Cuvieronius" kuoli sukupuuttoon vasta suunnilleen 9 000 vuotta sitten. "Stegomastodonin" 6 000 vuotta vanhoja jäänteitä on löydetty Magdalenan jokilaaksosta, Kolumbiasta. Gomphotheerit selvisivät myös Meksikossa ja Keski-Amerikassa aina pleistoseenin lopulle.
Choerolophodontidae
Choerolophodontidae on sukupuuttoon kuollut suurten norsueläinten heimo josta tunnetaan kaksi sukua, "Afrochoerodon" ja "Choerolophodon". Vaikka ne on yleensä luokiteltu Gomphotheriidaen osana, viimeaikaiset kladistiset tutkimukset osoittavat että ne muodostavat oman heimonsa. Choerolophodontidien fossiileja on löydetty Afrikasta, Kiinasta, Anatoliasta ja Balkanilta.
Zdravko Hebel
Zdravko Hebel (21. tammikuuta 1943 Zagreb, Jugoslavian kuningaskunta – 12. elokuuta 2017 Zagreb) oli kroatialainen vesipalloilija, joka edusti Jugoslaviaa.
Vuosina 1958–1963 hän edusti Naprijed Zagrebia ja vuosina 1963–1977 Mladost Zagrebia, jonka kanssa hän voitti Mestarien liigan vuosina 1967–1969 ja 1971 sekä cup-voittajien cupin ja Euroopan supercupin vuonna 1976. Vuosina 1968–1970 hän pelasi Jugoslavian maajoukkueessa, jonka kanssa hän voitti kultaa Méxicon kesäolympialaisissa 1968.
Vuosina 1978–1988 Hebel toimi vesipallotuomarina (vuodesta 1985 kansainvälinen tuomari). 16. lokakuuta 2000 hänet valittiin Kroatian Olympiakomitean puheenjohtajaksi. Hebel erosi tehtävästään 16. syyskuuta 2002 ja 16. lokakuuta 2002 Zlatko Mateša valittiin hänen seuraajakseen.
Hebel oli naimisissa käsipalloilijan Zlata Rebernjakin kanssa ja heillä oli kaksi lasta.
Crowmoor
Crowmoor ( tai "varisnummi") on kuiva englantilaistyyppinen Sinebrychoffin siiderin tuotemerkki, joka on kehitetty Suomessa ja jota valmistetaan Sinebrychoffin Keravan panimolla. Crowmoor lanseerattiin vuonna 2002. Valikoimaan kuuluvat kuiva omenasiideri Crowmoor Dry Apple ja erittäin kuiva ja hapokas omenasiideri Extra Dry Apple sekä Dark Apple. Vuonna 2016 Crowmoor-tuotemerkille lanseerattiin uusi Country Cider -siiderisarja Hazy & Sour, josta osa tuotteessa käytetystä omenamehusta on suodattamatonta, jolloin juoma on luonnollisen sameaa. Juomien alkoholipitoisuus on 4,7 prosenttia.
Tuotetta on ollut aiemmin saatavilla myös päärynänmakuisena sekä Crowmoor Country Cider Still -hanapakkauksena, joka oli hiilihapotonta 4,5-prosenttista siideriä.
Crowmoor on 2010-luvun alkupuolelta alkaen ollut useana vuonna Suomen arvostetuin siideribrändi "Markkinointi & Mainonta" -lehden ja Taloustutkimuksen vuosittaisessa Brändien arvostus -kyselyssä.
Crowmoor Extra Dry Apple nimettiin Suomen parhaaksi siideriksi vuoden 2010 Helsingin Olutfestivaalin HBF:n siiderikisassa.
Koristeheinä
Koristeheinät ovat koristekasveina käytettäviä heiniä eli heinäkasvien (Poaceae) heimoon kuuluvia kasveja. Koristeheiniksi lasketaan joskus myös koristekasveina käytettäviä saroja ("Carex"), sädekaisloja ("Cyperus"), piippoja ("Luzula"), vihvilöitä ("Juncus") tai muita jokseenkin heiniltä näyttäviä kasveja, vaikka kasvitieteellisesti nämä eivät olekaan heinäkasveja. Sarat sekä sädekaislat kuuluvat sarakasvien (Cyperaceae) heimoon ja piipot sekä vihvilät vihviläkasvien (Junceaceae) heimoon eli ne eivät ole kovin läheistä sukua heinille.
Koristeheinillä koristeellisennäköisiä ja -värisiä voivat olla kasvien kukinnot, kuten esimerkiksi useilla vasuheinälajeilla ja -lajikkeilla, tai koko kasvusto, kuten esimerkiksi sininadalla ("Festuca" Glauca-Ryhmä). Leveälehtisillä lajeilla ja lajikkeilla myös lehdet voivat olla jalostettu koristeellisiksi, kuten esimerkiksi kirjopuntarpäällä ("Alopecurus pratensis" 'Aureovariegatus') tai viiruhelvellä ("Phalaris arundinacea" 'Picta').
Afrotheria
Afrotheria on istukkanisäkkäiden ylälahko joka koostuu kolmesta kladista: Afroinsectiphilia, Pseudungulata ja Paenungulata.
Alexander Acosta
Rene Alexander "Alex" Acosta (s. 16. tammikuuta 1969) on Yhdysvaltain työministeri. Presidentti Donald Trump nimitti Acostan ehdokkaakseen maan uudeksi työministeriksi 16. helmikuuta 2017 tehtävään alun perin kaavaillun Andrew Puzderin luovuttua ehdokkuudestaan. Senaatti vahvisti Acostan nimityksen 27. huhtikuuta. Acosta on koulutukseltaan lakimies ja hän on uransa eri vaiheissa toiminut sekä yksityisellä sektorilla, yliopistoviroissa että keskeisissä liittovaltion oikeus- ja työmarkkinahallinnon tehtävissä. Acosta on kotoisin Miamista, Floridasta, jonne hänen vanhempansa olivat aikoinaan saapuneet Kuubasta.
Never Ever Let You Go
Never Ever Let You Go (alun perin tanskaksi "Der står et billede af dig på mit bord") on Rollo & Kingin esittämä kappale, jolla he edustivat Tanskaa vuoden 2001 Eurovision laulukilpailussa Tanskan Kööpenhaminassa.
Kappale sijoittui Euroviisuissa toiseksi 177 pisteellä.
Bengalin nälänhätä 1770
Bengalin nälänhätä 1770 (, "Chhiattōrer monnōntór") oli vuosien 1769–1773 aikana Britannian hallitsemassa Intian itäosan Bengalissa vallinnut katastrofi. Sen aikana Bengalin asukkaista kuoli yksi kolmasosa eli noin 5–10 miljoonaa bengalilaista..
Nälänhätä alkoi vuoden 1769 kuivuudesta ja kahden peräkkäisen riisisadon menettämisestä. Aluetta hallinnut Englannin Itä-Intian kauppakomppania ei ryhtynyt humanitaariseen toimintaan, koska se piti riisin noussutta hintaa yhtiön tuloksen kannalta hyvänä. Nälän jälkeen loppuvuonna 1770 alueelle levisi isorokkoepidemia. Kauppakomppania tehosti verojen keruuta, kun sen oli poikkeusolojen takia vaikea saada normaalia määrää verotuloja. Kokonaisuutena arvioiden Iso-Britannia ei pyrkinyt helpottamaan nälänhätää juuri mitenkään. Katastrofi olikin suuressa määrin ihmisten toiminnan aiheuttama, vaikka se alkoi luonnonkatastrofina.
Kaulussiimaeliöt
Kaulussiimaeliöt eli "choanoflagellaatit" (Choanoflagellida, Choanoflagellata) on mikroskooppisten siimaeliöiden pääjakso tai luokka. Jotkut lajit ovat yksittäisiä soluja, toiset ovat monisoluisia. Niillä ei ole viherhiukkasia, ja ovat toisenvaraisia. Jotkut uskovat niiden muodostavan eläinkunnan yksinkertaisimman pääjakson; toiset pitävät niitä alkueliöinä.
Malévin lento 110
Malévin lento 110 oli Malévin reittilento Unkarin Budapestista Ukrainan SNT:n Kiovaan. Lennolla 16. syyskuuta 1971 käytetty Tupolev Tu-134 syöksyi maahan lähestyessään Kiovan Boryspilin lentoasemaa. Kone teki sumuisessa säässä kaksi epäonnistunutta lähestymisyritystä ja syöksyi sen jälkeen maahan. Lisää ongelmia miehistölle aiheutti sähkövika: generaattoriin oli tullut vika, jonka vuoksi miehistön oli pitänyt vaihtaa kesken lennon virtalähteeksi akut. Kaikki 41 matkustajaa ja kahdeksan miehistön jäsentä kuolivat maahansyöksyssä.
Luettelo Viron joista
Luettelo Viron joista ei ole kattava luettelo kaikista 7 000 Viron joesta tai ojasta. Noin 90 % joista on alle 10 kilometriä pitkiä, ja pisimmistäkin vain kymmenen on yli 100 kilometriä pitkiä.
Osa jokien nimistä on suomalaisia, mutta useimmista käytetään suoraan virolaista muotoa. Ne ovat suomalaisille helppoja lausua ja ymmärtää.
Alla on lueteltu vain ne suuremmat vesistöjen pääuomat, jotka laskevat mereen, Võrtsijärveen tai Peipsijärveen. Muut joet ovat joko pieniä tai sivujokia. Merkittävät pienet joet tai pääuomien sivujoet on käsitelty omissa alavesistöalueissa.
Länsi-Viron vesistöalue on esitelty alavesistöalueittain.Itä-Viron vesistöalue on esitelty alavesistöalueittain.
Koivan vesistöalueella on vain yksi alavesistöalue.
Leppäkoski
Leppäkoski- tai Leppäskoski-nimisiä koskia on Suomessa ja lähialueilla useita. Kosket ovat antaneet nimen monelle yrityksille.
Michael Praed
Michael Praed (alk. Michael David Prince, s. 1. huhtikuuta 1960 Berkeley, Gloucestershire, Englanti) on brittiläinen näyttelijä, joka tunnetaan parhaiten Robin Hoodin (Robin of Loxley) roolista 1980-luvun kulttisarjassa "Robin of Sherwood". Vuosina 1984–1986 valmistunut sarja saavutti suuren maailmanlaajuisen suosion.
Vuosina 1985–1986 Praed esiintyi yhdysvaltalaisessa "Dynastia"-saippuasarjassa. Vuonna 2000 hän näytteli Phileas Foggia "The Secret Adventures of Jules Verne" -tieteissarjassa. Hänet tunnetaan Isossa-Britanniassa myös teatterirooleistaan draama- ja musikaalinäytelmissä sekä dokumenttien kertojaäänenä. 
Vuodesta 2003 lähtien Praed on toiminut kertojana suositussa historiallisessa "Timewatch"-dokumenttisarjassa. Vuonna 2009 hän esitti teatterissa kapteeni von Trappia musikaalissa "The Sound of Music".
Vuodesta 2016 Praed on näytellyt Frank Claytonia ITV:n draamasarjassa "Emmerdale".
Riddarbackenin rautatietunneli
Riddarbackenin rautatietunneli on Rantaradalla Siuntion kunnassa sijaitseva rautatietunneli. Tunnelin pituus on 286 metriä ja se on valmistunut vuonna 1985 Kelan ja Viiman välisen rataoikaisun yhteydessä. Tunnelin aukon poikkipinta-ala on 38,6 m². Tunnelissa junien suurin sallittu nopeus Pendolinoilla on 180 km/h, kaksikerrosvaunuista koostuvilla junilla 120 km/h ja muilla junilla 160 km/h.
Noin 800 metriä Riddarbackenin tunnelista Kirkkonummen suuntaan sijaitsee Lillgårdin rautatietunneli.
Rasila
Rasila on suomalainen sukunimi, joka on muun muassa seuraavilla henkilöillä:
Henri Christophe
Henri Christophe (6. lokakuuta 1767 – 8. lokakuuta 1820) oli haitilainen kansanjohtaja, joka julistautui vuonna 1811 Haitin kuninkaaksi nimellä Henri I.
Christophe oli syntyperältään orja. Hän liittyi Haitissa Ranskan armeijan riveihin ja kohosi upseeriksi. Ranskan-vastaisen Haitin vallankumouksen yhdeksi johtajaksi hän nousi vuonna 1791. Hän valtasi Ranskan tukikohdan Fort-Dauphinin ja antoi sille kuninkuuteen viittaavan nimen Fort-Royal. Hänen kuoltuaan 1820 siitä tuli Fort-Liberté, jonka nimisenä kaupunkina se on yhä olemassa.
Christophe ei kuitenkaan hallinnut koko Haitia, vaan hän oli kapinajohtaja myös maan keisariksi vuonna 1804 julistautunutta Jean Jacques Dessalinesia vastaan, jonka hän surmautti vuonna 1806. Tämä johti maan hajoamiseen Christophen johtamaan Pohjois-Haitiin ja Alexandre Sabès Pétionin johtamaan Etelä-Haitiin sekä näiden väliseen sisällissotaan. Christophe ampui itsensä vuonna 1820 sen jälkeen kun hänen joukkonsa hylkäsivät hänet.
Syberia (pelisarja)
Syberia on Benoît Sokalin suunnittelema seikkailupelisarja.
Pelit on kehittänyt Microïds.
Gekkomaiset
Gekkomaiset (Gekkota) on liskojen osalahko kladissa Scleroglossa. Se sisältää seitsemän heimoa: Pygopodidae, Carphodactylidae, Diplodactylidae, Gekkonidae, Sphaerodactylidae, Phyllodactylidae ja Eublepharidae.
Gaijin Entertainment
Gaijin Entertainment venäläinen vuonna perustettu videopelien kehittäjä.
Yritys keskittyy MMO toimintapelien kehittämiseen.
Yhtiön tunnetuinpia pelejä:
MMO avaruustoimintapeli Star Conflict (Microsoft windows, Mac OS X, Linyx, SteamOS)
Sotateemainen taistelu MMO-peli War thunder (Microsoft windows, Mac OS, Linux, PlayStation 4, Shield Android TV, Xbox One)
Ajoneuvojen rakentamiseen ja taisteluun keskittyvä MMO-peli Crossout (Microsoft windows, Xbox One, PlayStation 4)
Vyöliskot
Vyöliskot (Cordylidae) on suomumatelijoiden heimo, jonka lajien suomuinen nahka on muuntunut tehokkaaksi panssariksi. Häntää ympäröivät lukuisat erikoistuneista suomuista koostuvat ”piikkivyöt”.
Anthonyn käärö
Anthonyn käärö on 1546 julkaistu Anthonyn laatima kuvakäärö, joka esittää 58:aa Englannin laivaston alusta. Alkujaan kolmiosainen veliinille laadittu käärö tehtiin lahjaksi kuningas Henrik VIII:lle. Se on myöhemmin leikattu osiin ja sidottu kirjaksi. Kuvien yksityiskohtien tarkkuus ei ole täysin luotettava, mutta luettelo on arvokas tietolähde Tudorien ajan laivastosta ja sen aluksista kuten "Mary Rose" ja "Henry Grace à Dieu".
Luettelossa on kaksikymmentä laivaa, viisitoista kaljaasia esimerkiksi "Antelope", kymmenen pinassia ja kolmetoista soudettavaa kaleeria.
Kesäolympialaiset 2028
XXXIV kesäolympialaiset järjestetään vuonna 2028 Los Angelesissa, Yhdysvalloissa. Tämä on kolmas kerta, kun Los Angeles toimii kesäolympialaisten isäntäkaupunkina. Aikaisemmin Los Angelesissa on järjestetty kesäolympialaiset vuosina 1932 ja 1984, ja se tulee olemaan kolmas kaupunki, jossa kisat on järjestetty kolmesti. Olympialaiset ovat kaikkiaan viidennet Yhdysvalloissa järjestettävät kesäolympialaiset ja kaikkiaan yhdeksännet olympialaiset. Yhdysvallat isännöi myös vuosien 1904 ja 1996 kesäolympialaisia ja vuosien 1932, 1960, 1980 ja 2002 talviolympialaisia. Kisojen isäntäkaupunki piti alun perin valita Kansainvälisen olympiakomitean kokouksessa vuonna 2021, mutta syyskuussa 2017 Kansainvälinen olympiakomitea ilmoitti, että Los Angeles tulee isännöimään vuoden 2028 kesäolympialaiset.
Ercanin kansainvälinen lentoasema
Ercanin kansainvälinen lentoasema (, ) on lentoasema, joka sijaitsee Pohjois-Kyproksen alueella Kyproksen saarella. Se palvelee lähinnä saaren turkkilaista pohjoisosaa ja sijaitsee noin 13 kilometriä itään Pohjois-Nikosiasta. Turkin ja muiden lentoyhtiöiden varaussivustot viittaavat Ercanin lentokenttään yleisesti nimellä Lefkoşan (Nikosian) lentoasema.
Ercanin lentokentän edeltäjä oli Týmvoun lentokenttä. Sen rakensivat englantilaiset toisen maailmansodan aikana sotilaalliseksi lentokentäksi, kun Iso-Britannia hallitsi saarta siirtomaavallan aikana. Lentokenttä hylättiin Kyproksen itsenäistymisen jälkeen vuonna 1960. Turkin miehittäessä Kyproksen ja saaren turkkilaisia ja kreikkalaisia alueita, lentokenttää laajennettiin, ja nykyään sitä käytetään pääasiassa henkilömatkustukseen Pohjois-Kyproksella.
Breakbot
Thibaut Berland Michel Jean-Marie (s. 5. lokakuuta 1981 Yvelines, Ranska), tunnettu paremmin taiteilijanimeltään Breakbot, on ranskalainen tuottaja ja DJ, joka on julkaissut musiikkia Ed Banger Records -levy-yhtiöllä toukokuusta 2009 lähtien.
Breakbot on tunnettu ehkä parhaiten remixeistään. Hänen tunnetuimpiin remixauksiinsa kuuluu muun muassa remixit artistien ja yhtyeiden kuten Röyksoppin, Digitalismin ja Chromeon kappaleista. Irina Dakeva ohjasi Breakbotin kappaleen ”Baby I’m Yours” musiikkivideon, josta tuli hitti Ranskan MTV Pulse -kanavalla. Kyseinen musiikkivideo oli myös ehdolla parhaimmaksi pienen budjetin pop / dance / urban -videoksi ja parhaimmaksi videon animaatioksi UK Music Video Awardseilla 12. lokakuuta 2010. Breakbot on julkaissut kaksi studioalbumia: "By Your Side" huhtikuussa 2012 ja "Still Waters" helmikuussa 2016.
Breakbotin vuoden 2008 remix Pnaun kappaleesta ”Baby” esiintyy videopelissä "Gran Turismo 5". Myös hänen oma kappaleensa ”Penelope Pitstop” esiintyy samassa pelissä.
Record Makers
Record Makers on vuonna 2000 perustettu ranskalainen levy-yhtiö. Levy-yhtiön perustivat Air-yhtyeen jäsenet Nicolas Godin ja Jean-Benoît Dunckel sekä heidän tuttavansa Marc Teissier du Cros ja Stéphane Elfassi. Levy-yhtiön artistit edustavat tyylilajeiltaan suurimmaksi osaksi popia ja electroa.
Kemp’s Landingin taistelu
Kemp's Landingin taistelu (, tunnetaan myös nimellä Kempsvillen yhteenotto ()) oli pienimuotoinen taistelu Yhdysvaltain itsenäistymistä vaatineiden virginialaisten ja Virginian viimeisen siirtokuntakuvernööri John Murray Dunmoren sotilaiden välillä. Taistelu käytiin 15. marraskuuta 1775 Virginian Kemp's Landingissa (nykyinen Virginia Beach). Taistelu päättyi brittien voittoon.
Pian Kemp's Landingin taistelun jälkeen Dunmore antoi niin kutsutun Dunmoren julistuksen, jossa hän julisti Virginiaan sotalain ja lupasi, että Britannian armeijan puolelle liittyneet paikalliset mustat orjat saisivat vapautuksen.
Tip Top
Tip Top on vuonna 2013 ensi-iltansa saanut Serge Bozonin ohjaama ranskalais-luxemburgilais-belgialainen rikoskomediaelokuva, jonka pääosissa ovat Isabelle Huppert, Sandrine Kiberlain ja François Damiens. Elokuva perustuu walesilaisen Bill Jamesin samannimiseen "Sally Bithron" -romaaniin "Tip Top" (2006), jonka pohjalta Serge Bozon, Axelle Ropert ja Odile Barski laativat elokuvan käsikirjoituksen. Elokuvan tuottajina olivat Jesus Gonzalez-Elvira, Philippe Martin, Nicolas Steil ja David Thion.
"Tip Top" sai ensi-iltansa vuoden 2013 Cannesin elokuvajuhlilla "Quinzaine des réalisateurs" -esityssarjassa.
Algerialainen Farid Benamar, Ranskan poliisin ilmiantaja, löydetään murhattuna pienestä ranskalaiskunnasta. Epätavallinen naispoliisikaksikko, Esther Lafarge ja Sally Marinelli (Isabelle Huppert ja Sandrine Kiberlain), alkaa tutkia poliisin mahdollista osallisuutta ilmiantajan murhaan.
"Tip Topin" kuvaukset alkoivat toukokuussa 2012. Elokuva kuvattiin Belgiassa ja Luxemburgissa lähes neljän miljoonan euron budjetilla. Elokuvan tuotantoyhtiöinä olivat ranskalaiset Les Films Pelléas, Iris Films, Canal+, Ciné+ ja Hérodiade, luxemburgilainen Iris Productions sekä belgialainen Artémis Productions. "Tip Topin" virallinen traileri julkaistiin 4. heinäkuuta 2013.
"Tip Top" sai ensi-iltansa Cannesin elokuvajuhlilla Ranskassa 19. toukokuuta 2013. Elokuva sai teatteriensi-iltansa Ranskassa 11. syyskuuta 2013 ja Belgiassa 25. joulukuuta 2013. Rézo Films oli elokuvan teatterilevittäjänä Ranskassa ja Alternative Films Belgiassa. Elokuva keräsi Ranskassa teatterikierroksensa aikana 82 834 katsojaa.
"Tip Top" on saanut elokuvakriitikoilta ja yleisöltä sekalaisen ja kielteisen vastaanoton. Rotten Tomatoes -sivuston mukaan 50% kriitikoista on antanut elokuvalle positiivisen arvosanan 5,5/10 keskiarvolla. Keräys perustuu 14 arviointiin. 75 käyttäjästä 22% on antanut elokuvalle positiivisen arvosanan 2/5 keskiarvolla. Metacritic-sivuston mukaan seitsemän arvostelun perusteella elokuva on saanut 64 pistettä sadasta mahdollisesta. Internet Movie Databasen 373 käyttäjää on antanut elokuvalle keskiarvon 4,8/10.
"Tip Top" julkaistiin Ranskassa DVD:lle 4. maaliskuuta 2014. Elokuva julkaistiin Yhdysvalloissa niin DVD:lle kuin blu-rayllekin 12. toukokuuta 2015.
Lucky Boy
Lucky Boy on ranskalaisen elektronisen musiikin ja house-musiikin artistin DJ Mehdin albumi, joka julkaistiin vuonna 2006 levy-yhtiöllä Ed Banger Records.
GND (tunniste)
GND eli GND-tunniste (; ) on Saksan kansalliskirjaston () ja sen saksankielisen kulttuuripiirin yhteistyökumppanien luoma yksilöintitunniste ihmisille, organisaatioille, kokouksille ja tapahtumille, maantieteelliselle informaatiolle, hakusanoille ja teosnimille.
Esimerkiksi presidentti Urho Kekkosen GND-tunniste on 118777017. Vastaavasti esimerkiksi Itä-Suomen yliopiston GND-tunniste on 16162019-X ja Halti-tunturin GND-tunniste on 1046172026.
Muodostetun tunnistetietokannan aineisto on vapaasti saatavissa avoimilla Creative Commons Zero (CC0) -lisenssiehdoilla MARC 21 -luetteloformaatissa, sen xml-muodossa ja RDF-muotoisena.
GND-tunniste luotiin vuonna 2012, jolloin sillä korvattiin useita aiemmin käytettyjä erillisiä tunnistetyyppejä (saksalainen henkilönimitunniste PND, organisaatiotunniste GKD, aihepiiritunniste SWD ja Saksan musiikkiarkiston yleinen nimiketiedosto DMA-EST-Datei).
GND-tunnisteilla kuvattu aineisto luokitellaan seitsemään päätyyppiin
Lucky Boy at Night
Lucky Boy at Night on ranskalaisen elektronisen musiikin ja house-musiikin artistin DJ Mehdin albumi, joka julkaistiin vuonna 2007 levy-yhtiöllä Ed Banger Records. Albumin kappale nro. 13, ”Lucky Boy (Outlines Remix)” esiintyy vuoden 2013 videopelissä "Grand Theft Auto V" pelin fiktiivisellä Radio Mirror Park -kanavalla.
Great Bridgen taistelu
Great Bridgen taistelu () on Yhdysvaltain vapaussodan taistelu, joka käytiin 9. joulukuuta 1775 Great Bridgessa, Virginiassa. Taistelussa William Woodfordin johtamat, Yhdysvaltain itsenäistymistä tukeneet kapinalliset löivät brittijoukot. Taistelussa haavoittui kapinallisten puolella vain yksi mies, kun taas britit menettivät kuolleina tai haavoittuneina pelkästään ammattisotilaita lähteestä riippuen 62–102 miestä.
Great Bridgen taistelun jälkeen Britannia joutui vetäytymään aiemmin hallitsemastaan Virginian provinssista. Muun muassa provinssin kuvernööri, lordi John Murray Dunmore joutui taistelun jälkeen pakenemaan alueelta.
Joe Hanson
Joseph ”Joe” Blain Hanson (s. 23. helmikuuta 1983 Fosston, Minnesota, Yhdysvallat) on yhdysvaltalainen kirjoittaja ja koomikko. Tällä hetkellä hän asuu Los Angelesissa.
Vuonna 2010 Hanson aloitti Internet-sarjan nimeltä ”Joe Goes” (), jossa hän vierailee konventeissa, eri tilaisuuksissa ja eri maissa käyden tarkoituksellisesti kiusallisia keskusteluja ihmisten kanssa. Hän on muun muassa käynyt Suomessa, Ruotsissa sekä Islannissa. "Joe Goes" -sarjan jakso ”Joe Goes to Exxxotica Expo” sai paljon näkyvyyttä Internetissä ja pääsi "The Huffington Postin" etusivulle.
Hanson on esiintynyt sarjan "Kaunotar ja nörtti" ensimmäisellä tuotantokaudella vuonna 2005. Hän on myös käsikirjoittanut Ray William Johnsonin sarjaa "Equals Three". Hanson on myös suuri Wu-Tang Clan -yhtyeen fani, ja omistaa muun muassa tatuoinnin yhtyeestä niskassaan. Hän on myös yhtyeestä paljon vaikutteita ottanut rap-artisti, ja muun muassa joillakin videoillaan esittelee freestyle-taitojaan haastateltavilleen. Hanson on julkaissut omaa musiikkiaan nimellä "Bino White".
GND
GND voi tarkoittaa seuraavia:
Suramiini
Suramiini (CHSNO) on sulfonoituihin ureajohdannaisiin kuuluva orgaaninen yhdiste. Lääketieteessä suramiinia käytetään eräiden alkueläintautien kuten aikaisen vaiheen unitaudin hoitamiseen. Suramiini on WHO:n ylläpitämällä listalla tärkeimmistä lääkeaineista.
Suramiinia käytetään yleensä sen natriumsuolana eli suramiininatriumina. Yhdiste on valkoista tai hieman kellertävää tai punertavaa jauhetta. Suramiini liukenee tässä muodossa veteen ja hieman etanoliin, mutta ei esimerkiksi dietyylieetteriin, kloroformiin tai bentseeniin.
Suramiini tehoaa moniin alkueläimiin kuten "Trypanosoma"-suvun lajeihin sekä eräisiin matoihin kuten jokisokeutta aiheuttavaan "Onchocerca volvulus" -lajiin. Yhdisteen tarkka vaikutusmekanismi ei ole tiedossa, ja on mahdollista, että vaikutusmekanismeja on useita. Suramiinin on todettu inhiboivan glykolyysiin, nukleotidien synteesiin ja muihin solujen toiminnan kannalta tärkeisiin aineenvaihduntareitteihin osallistuvia kinaasi- ja dehydrogenaasientsyymejä. Suramiini on ollut 1920-luvulta alkaen varhaisen vaiheen unitaudin ensilinjan hoito. Yhdiste ei läpäise veri-aivoestettä, minkä vuoksi se ei sovellu toisen vaiheen, jossa loisiot ovat saavuttaneet keskushermoston, unitaudin hoitoon. Lääkeaine annetaan ruiskeena suoneen. Suramiinia voidaan käyttää yhdessä muun muassa melarsoprolin tai tryparsamidin kanssa. Suramiinia on tutkittu myös HIV:n hoidossa, koska se estää viruksen käänteiskopioijaentsyymin toimintaa.
Tyypillisimpiä suramiinin aiheuttamia haittavaikutuksia ovat huonovointisuus, kuumeilu ja allergiset oireet. Myös proteiinin määrä virtsassa voi lisääntyä. Lääkeaine voi myös aiheuttaa polyneuropatiaa ja valoherkkyyttä. Vakavia haittavaikutuksia voivat olla maksatoksisuus ja munuaisten toimintahäiriöt.
Suramiinisynteesin lähtöaine on 1-naftyyliamiini-4,6,8-trisulfonihappo, jonka aminoryhmä reagoi 3-nitro-4-metyylibentsoyylikloridin kanssa muodostaen amiinin. Muodostuneen kondensaatiotuotteen nitroryhmä pelkistetään raudan avulla aminoryhmäksi ja tämä välituote reagoi muodostaen amiinin m-nitrobentsoyylikloridin kanssa. Seuraava vaihe on taas nitroryhmän pelkistys aminoryhmäksi. Suramiinin synteesin viimeisessä vaiheessa tämä välituote reagoi fosgeenin kanssa muodostaen ureajohdannaisen.
Liquid
Liquid on brittiläisen Recoilin viides studioalbumi, joka julkaistiin levy-yhtiöllä Mute Records 21. maaliskuuta 2000. Se nauhoitettiin Alan Wilderin The Thin Line -nimisellä kotistudiolla Sussexissa heinäkuun 1998 ja kesäkuun 1999 välillä. Albumin tuotti Wilder itse, kumppaninsa Hepzibah Sessan avustuksella.
"Liquidin" musiikki jatkuu samalla tyylillä Recoilin aikaisemman albumin "Unsound Methodsin" kanssa, tosin "Liquidin" musiikki on keskittynyt Wilderin kokemaan kuolemanrajakokemukseen vuonna 1994, jolloin Wilder ajoi kumppaninsa Hepzibah Sessan kanssa Skotlannissa, kun Panavia Tornado -sotilaslentokone osui heidän edessä olevaan rinteeseen. Lentokoneessa olevat kaksi henkilöä kuolivat. Albumin idea, eritoten kappale ”Black Box” keskittyy lentokoneen pilotin ajatuksiin elämänsä viimeisillä hetkillä.
Recoil valitsi albumiin jälleen kerran monimuotoisen ryhmän laulajia – maailmanlaajuista suosiota saanut, myös Mute Recordsilla olevan artistin Diamanda Galásin, 1940-luvun gospel-laulajat Golden Gate Jubilee Quartet -kvartetista, New Yorkista tulevat spoken word -esiintyjät Nicole Blackmanin ja Samantha Coerbellin ja katalaaninkielisen kertojan, Recoilin fanin Rosa Torraksen. Muita albumiin kontribuoineita muusikkoja olivat muun muassa Curve-yhtyeen Dean Garcia (bassokitara) ja Steve Monti (rummut), Ian Dury and the Blockheadsin Merlin Rhys-Jones (kitara) ja Miranda Sex Gardenin, Wilderin kumppani Hepzibah Sessa (viulu).
Huomioitavaa on kappale ”Jezebel”, jossa esiintyy 1940-luvun gospel-kvartetti Golden Gate Jubilee Quartet. Jotkut väittävät Mobyn vuotta aikaisemmin julkaistun albumin "Playn" olevan tämän inspiraationa. Kyseisellä albumilla käytettiin yhdysvaltalaisen muusikon Alan Lomaxin nauhoituksia. Samantapainen kappale tosin esiintyy Recoilin vuoden 1992 albumilla "Bloodline", jolla Moby esiintyi, mahdollisesti tehden "Bloodlinesta" inspiraation "Play"-albumille.
Nine Inch Nails soitti "Liquid"-albumin ennen lavalle saapumista hänen "Fragility"-kiertueensa aikana vuonna 2000.
Saksan liittopäivävaalit 1990
Saksan 12. liittopäivävaalit järjestettiin 2. joulukuuta 1990. Kyseessä olivat yhdistyneen Saksan ensimmäiset liittopäivävaalit. Vaaleissa valittiin liittopäivien kaikki 662 jäsentä. 46 995 915 ihmistä kävi äänestämässä äänestysaktiivisuuden ollessa 77,8 prosenttia. Näissä vaaleissa puolue pääsi poikkeuksellisesti äänikynnyksen yli, jos se sai vähintään viisi prosenttia äänistä joko Länsi- tai Itä-Saksassa, kun normaalisti Saksassa on vaadittu viiden prosentin kannatusta valtakunnallisella tasolla.
Liittokansleri Helmut Kohlin johtama CDU/CSU:n ja FDP:n koalitiohallitus säilytti enemmistönsä liittopäivillä ja jatkoi siten Saksan johdossa. Vastaperustettu PDS sai ensimmäistä kertaa edustajia liittopäiville.
Sertinki
Sertinki (palttinasidoksinen puuvillakangas, joka on liisteröity ja moareeviimeistelty. Sitä käytetään tavallisesti vuorikankaana.
Millî Görüş
Millî Görüş on turkkilaisten Länsi-Euroopassa toimiva islamilainen järjestö. Sitä on kuvattu suurimmaksi lännessä toimivaksi islamilaiseksi järjestöksi ja merkittävimmäksi turkkilaisen diasporan järjestöksi Euroopassa. Vuonna 2005 järjestö ilmoitti sillä olevan 87 000 jäsentä Euroopassa, joista 50 000 Saksassa.
Järjestö sai alkunsa turkkilaisen poliitikko Necmettin Erbakanin vuonna 1969 julkaisemasta manifestista "Millî Görüş" (Kansallinen visio).
Erbakan varoitti Eurooppaan integroitumisesta ja piti Euroopan unionia siionistien ja katolilaisten projektina Turkin assimiloimiseksi ja maallistamiseksi. Manifesti viittaa islamiin vain ylimalkaisesti ja kiertoilmauksin, koska Turkissa uskonnon käyttö politiikassa on laitonta.
Moskovan yhteiskuntatieteellinen instituutti
Moskovan yhteiskuntatieteellinen instituutti 
oli Neuvostoliiton aikana Moskovassa toiminut kapitalististen maiden kommunististen puolueiden kaadereille tarkoitettu oppilaitos. Suomalaisten kommunistien keskuudessa se tunnettiin paremmin nimellä puoluekoulu. Koulua ja siellä opiskelua on kuvattu mm. Eero Materon kirjassa Brezhnevin opissa - Muistelma Moskovan puoluekoulusta (Myllylahti 2012).
Aarne Halla
Aarne Vilhelm Halla (27. tammikuuta 1895 Kymi – 5. joulukuuta 1953 Ylivieska) oli suomalainen päätoimittaja, toimitusjohtaja ja talousneuvos. Hän perusti Kalajokilaakso-lehden Ylivieskaan vuonna 1927.
Hallan vanhemmat olivat työmies Matti Hykkyrä ja Maria Turkkila. Hän valmistui Helsingin kauppiaitten kauppakoulusta vuonna 1914 ja oli kaupallisella alalla ja armeijan palveluksessa ennen siirtymistään lehtialalle. Halla oli oululaisen Kaiku-lehden uutistoimittajana ja lehdem talouspuolella 1924–1925 ja 1926–1927 sekä Kaleva-lehden toimittajana 1925–1926.
Halla perusti Kalajokilaakso-lehden Ylivieskaan vuonna 1927 ja toimi lehden päätoimittajana. Hän oli myös lehteä painaneen Kala- ja Pyhäjokilaaksojen Kirjapaino Oy:n johtajana. Halla kuului Ylivieskan kunnanvaltuustoon ja oli mukana muun muassa Kalajokilaakson taloudellisessa aluejärjestössä, Keski-Pohjanmaan kauppakamarin hallituksessa ja Keski-Pohjanmaan maakuntaliiton hallituksessa. Halla sai talousneuvoksen arvon vuonna 1950.
Johann Georg Theodor Grässe
Johann Georg Theodor Grässe (31. tammikuuta 1814 Grimma, Saksin kuningaskunta – 27. elokuuta 1885 Niederlößnitz, Saksan keisarikunta) oli saksalainen bibliografi ja kirjallisuushistorioitsija, joka toimi Saksin kuninkaan Fredrik August II:n kirjastonhoitajana ja Grünes Gewölbe -museon johtajana. Hän kirjoitti elämänsä aikana useita teoksia.
Johann Georg Theodor Grässen isä oli latinan professori Johann Gottlob. Hänen äitinsä oli Juliana Amalia. Grässe opiskeli Leipzigin yliopistossa filosofiaa ja arkeologiaa, ja hän valmistui vuonna 1834.
Grässe työskenteli 1840–1848 opettajana. Laajojen kielten ja kirjallisuuden tietojansa ansiosta hänet nimettiin 1843 Saksin kuninkaan Fredrik August II:n henkilökohtaiseksi kirjastonhoitajaksi. Grässe toimi tehtävässä vuoteen 1854. Hän sai myös muita kuninkaallisia tehtäviä, kun hänet valittiin 1848 kuninkaallisen rahakokoelman ja 1852 posiinikokoelman hoitajaksi. Grässe valittiin 1864 Grünes Gewölbe -museon johtajaksi. Hän jäi eläkkeenne 1882 näön heikkenemisen takia ja kuoli 1885.
Grässen kiinnostuksen kohteet olivat laaja-alaisia, ja hän julkaisi monia teoksia. Hänen töihinsä kuuluvat muun muassa bibliografiset, kirjallisuustieteelliset ja historialliset työt. Hänen tunnetuimpia teoksiaan ovat bibliografia "Leitfaden der allgemeinen Literaturgeschichte" ja latinankielisten paikannimien sanakirja "Orbis Latinus".
Friedrich Waidacher
Friedrich Waidacher (15. syyskuuta 1934 Graz, Itävalta) on itävaltalainen museologi ja jazzmuusikko. Hän soitti musiikkiuransa aikana pasuuna monissa ja yhtyeissä ja Itävallan yleisradioyhtiössä. Vuodesta 1964 eteenpäin Waidacher on toiminut aktiivisesti museoalalla, ja hän oli 1977–1994 Universalmuseum Joanneumin johtaja.
Waidacher syntyi Grazissa 1834. Hän opiskeli Steiermarkin osavaltion konservatoriossa ja sen jälkeen Grazin yliopistossa. Grazissa Waidacher opiskeli musiikkitiedettä, historiaa, psykologiaa, filosofiaa ja kansatiedettä.
Waidacher aloitti uransa jazzzmuusikkona. Hän soitti useissa yhtyeissä ja orkesterissa. Itävallan yleisradioyhtiössä hän työskenteli 1958–1963 muusikkona, tuottajana, säveltäjänä ja sovittajana. Waidacher soitti 1961–1963 pasuuna New Austrian Big Bandissa ja sävelsi sekä sovitti sen yhtetydessä monia kappaleita Grazin jazzinstituutille.
Waidacherin valmistuttua tohtoriksi hän aloitti 1964 työuran Grazin Universalmuseum Joanneumissa. Hän työskenteli museossa 30 vuoden ajan ja vuodet 1977–1994 hän toimi museon johtajana. Waidacher luennoitsi museologiasta monissa yliopistoissa, ja vuonna 2002 hänet nimettiin Grazin yliopiston yleisen museologian kunniaprofessoriksi.
Neuvostoliiton ilmapuolustus
Neuvostoliiton ilmapuolustus () oli Neuvostoliiton asevoimien ilmapuolustuksesta vastannut puolustushaara. V-PVO oli puolustushaarana rinnakkainen Neuvostoliiton ilmavoimille ja käytti osittain eri kalustoa.
Ilmatorjunta sai alkunsa Venäjällä 1914 kun luotiin ensimmäiset ilmatorjuntapatterit, myöhemmin kuunteluasemat ja sulkupallot. Toukokuussa 1918 perustettiin ensimmäisen kerran ilmatorjuntapatterien muodostamisen johtoporras ja vuonna 1927 puna-armeijan pääesikunnassa osasto ja 1930 virasto () jonka vastuulla oli ilmapuolustus. Ilmapuolustus perustui pitkään ilmatorjuntatykkeihin ja sen johdossa oli tykistökenraali.
9. marraskuuta 1941 perustettiin ilmapuolustuksen komentajan asema ja siihen nimettiin kenraalimajuri Mihail S. Gromadin (Михаил Степанович Громадин). Tammikuussa 1942 ilmapuolustus sai ensi kertaa käyttöönsä hävittäjäkoneita.
Huhtikuussa 1942 perustettiin Moskovan ilmapuolustuksen rintama ja Leningradin ja Bakun ilmapuolustusarmeijat.
Kuitenkin kesäkuussa 1943 ilmapuolustuksen komentajan virasto lakkautettiin.
Ilmapuolustus uudelleenjärjesteltiin 1944 Pohjois- ja Etelärintamaksi ja Kaukasian rintamaksi ja Moskovan erikoisilmapuolustusarmeijaksi ja Siperiassa Primorskajan, Priamurskajan ja Zabaikalskajan ilmapuolustusarmeijoiksi.
Ilmapuolustus puolustushaarana lakkautettiin Neuvostoarmeijan joukkojen supistuksissa 1945–1949, jonka jälkeen ilmapuolustus oli ilmavoimien aselaji.
Ilmapuolustus perustettiin uudelleen 1954 ja Leonid Govorov nimettiin sen komentajaksi.
Neuvostoliiton ilmapuolustusjoukot toimivat myös ulkomaisissa konflikteissa.
64. ilma-armeijakunta puolusti Korean ilmatilaa 1950–1953. Siihen kuului kolme ilmapuolustusdivisioonaa ja neljä ilmatorjuntatykistödivisioonaa.
18. erikoisilmatorjuntaohjusdivisioona puolusti Egyptin ilmatilaa 1970–1972.
PVO:n joukkoja oli myös puolustamassa Syyrian pääkaupunkia Damaskosta ja myöhemmin Syyrian ilmatilaa S-200-ohjuksin.
Venäjä peri pääosan Neuvostoliiton ilmapuolustuksen kalustosta. Venäjä lakkautti ilmapuolustuksen 1998 ja se yhdistettiin ilmavoimiin.
AOC (yritys)
AOC on monikansallinen Taiwanissa päämajaansa pitävä elektroniikkayhtiö, joka valmistaa muun muassa televisioita ja tietokonenäyttöjä. Se perustettiin 1967 nimellä Admiral Overseas Corporation. AOC on nykyisin TPV Technologyn tytäryhtiö.
1977 (albumi)
1977 on latin hip hop -artistin Ana Tijoux’n viides studioalbumi, joka julkaistiin 9. maaliskuuta 2010 levy-yhtiöllä Nacional Records. Albumi on Tijoux’n toinen soolojulkaisu. "1977" oli Grammy-palkintoehdokkaana kategoriassa "Best Latin Rock, Urban or Alternative Album". Albumin kappale ”1977” oli AMC:n televisiosarjassa "Breaking Bad", Comedy Centralin sarjassa "Broad City" sekä EA Sportsin videopelissä "FIFA 11".
Venla Kokkonen
Venla Kokkonen (s. 1983 Lappeenranta) on suomalainen toimittaja. Hän juonsi Yleisradion YleX-kanavan Uuden musiikin ohjelmia vuosina 2010–2017. Toukokuussa 2017 Kokkonen aloitti Iltalehden toimittajana.
Kokkonen saapui YleX-kanavalle työharjoitteluun kesällä 2006. Freelancer-työskentelyn jälkeen hän aloitti täysipäiväisenä toimittajana syksyllä 2008, jolloin hän juonsi YleX Aamua yhdessä Matti Ylösen ja Juuso Pekkisen kanssa. Vuodenvaihteesta 2010 Kokkonen siirtyi Uuden musiikin ohjelmien juontajaksi. Kokkonen juonsi viimeisen Uuden musiikin iltavuoron lähetyksensä 27. huhtikuuta 2017. Toukokuussa 2017 hän aloitti Iltalehden viihde- ja kulttuuritoimittajana.
Kokkonen valittiin musiikkialan Musiikki & Media -tapahtuman Industry Awards -gaalassa vuoden toimittajaksi vuonna 2015. Vuonna 2013 hän esiintyi "Iholla"-ohjelmassa.
Koulutukseltaan Kokkonen on medianomi.
Karisteheinät
Karisteheinät ("Sporobolus") on heinäkasvien (Poaceae) heimoon kuuluva kasvisuku. Sukuun kuuluu 184 lajia.
Suvun lajeista muun muassa preeriakaristeheinää ("Sporobolus heterolepis") käytetään koristekasvina.
Kongressin kirjaston kontrollinumero
Kongressin kirjaston kontrollinumero, joka lyhennetään LCCN (, alkujaan "Library of Congress Catalog Card Number") on Yhdysvaltain kansalliskirjastona toimivan Kongressin kirjaston (LOC) aineistonsa luokittelussa käyttämä merkkijono. LCCN-tunnusta käytetään kirjojen ja muun bibliografisen aineiston yksilöintiin (wikidatassa tunnuksen ID on ).
Täsmällisessä kielenkäytössä LCCN-tunnusta ei tule sekoittaa Kongressin kirjaston henkilö- tai organisaatiotunnisteeseen (lyhenne LC NAF, LC NACO). Myös Kongressin kirjaston luokittelujärjestelmä () on eri asia.
LCCN-tunnuksella on kaksi erilaista rakennetta. LCCN-tunnuksen A-rakennetta käytettiin Kongressin kirjastossa bibliografisen aineiston luetteloinnissa vuosina 1898–2000. Tunnuksen B-rakenne on ollut käytössä vuodesta 2001 lähtien. Perusmuodossaan tunnuksen pituus on 12 merkkiä, joskin aiemmassa A-rakenteessa käytettiin toisinaan lisäyksenä kirjaintunnisteita. Uudemman B-tunnuksen rakenne poikkeaa jonkin verran aiemmasta, koska luettelointivuosi esitetään neljällä merkillä.
LCCN-tunnuksilla on seuraava perusrakenne:
Henkilöiden ja organisaatioidenyksilöimistä varten on olemassa Kongressin kirjaston nimitunniste eli LCNAF-tunniste (kirjaimellisesti "Kongressin kirjaston nimiauktoriteettitiedosto"; , lyh. LC NAF, LC/NAF eli "NACO Authority File", lyh. LC NACO; Wikidatassa tätä vastaa LCAuth ID -tunnus, ID ). Kongressin kirjaston nimitunnisteen rakenne on bibliografisen LCCN-tunnuksen kaltainen.
Huhtikuuhun 2011 mennessä Kongressin kirjaston yksilöivä nimitunniste (LCNAF) oli annettu jo yli kahdeksalle miljoonalle kohteelle. Nämä voivat olla henkilön ja organisaation ohella esimerkiksi maantieteellisiä paikkoja tai tapahtumia.
Sofi Oksasen teoksen "Puhdistus" (2009) alkuperäisen suomenkielisen teoksen LCCN-tunnus (ilman kirjanprefiksiä "no") on 2010411502. Teoksen yhdysvaltalaisen käännöksellä ("Purge" vuodelta 2010) on LCCN-tunnus 2010282603. Molemmat teokset on luetteloitu Kongressin kirjastoon vuosinumerokentän mukaan vuonna 2010. Teostunnusten alkukirjaimet no kertovat, että kirjat on luetteloinut yhdysvaltalainen Online Computer Library Center (OCLC), joka yhteistyökirjastojensa kanssa täydentää ja ylläpitää WorldCat-luetteloa, joka on erittäin laaja, maailmanlaajuisesti käytetty kirjastojen yhteisluettelo.
Kongressin kirjaston nimiautoriteettitunnuste kirjailija Sofi Oksaselle on puolestaan nb2007015525. Tässä alkukirjaimet nb kertovat, että auktorisoinnin lähteenä oli British Library. 
Vastaavasti kirjailija, kuvittaja Mauri Kunnaksen nimitunniste on n82035097 ja esimerkiksi hänen kirjoittamansa teoksen "Koirien Kalevala" englanninkielisen version LCCN-tunniste n94094288. Tässä prefiksiä edustaa vain Kongressin kirjastoon viittaava n-merkki, jolta kirjailija on saanut yksilöivän nimitunnisteen vuonna 1982.
Don’t Blink
Don’t Blink on yhdysvaltalainen vuonna 2014 valmistunut psykologinen kauhuelokuva, jonka ohjasi ja käsikirjoitti Travis Oates.
Kia-Emilia Hakala
Kia-Emilia Hakala (s. 7. toukokuuta 1998) on suomalainen alppihiihtäjä, jonka seura on Harjavallan Jymy. Hän kuuluu myös Suomen alppihiihtomaajoukkueeseen. Hakala on voittanut syöksylaskun naisten SM-kultaa vuosina 2016 ja 2017. Hänen isänsä on entinen mäkihyppääjä Vesa Hakala.
Suicideboys
Suicideboys (tyyliteltynä $uicideboy$) on Yhdysvaltojen New Orleansista, Louisianasta kotoisin oleva kahdesta serkuksesta muodostuva rap-duo. Duon kuuluvat lukuisilla alter egoilla esiintyvät Ruby da Cherry (oikealta nimeltään Aristos Petrou) sekä $crim (oikealta nimeltään Scott Arceneaux Jr.).
Duo esiintyi ensimmäistä kertaa Suomessa Blockfesteillä 19. elokuuta 2017, ja toisen kerran 14. tammikuuta 2018, ja kolmannen kerran 17. elokuuta 2018 Blockfesteillä.
Scrim & Ruby ovat serkukset, jotka kasvoivat 7th Wardissa, New Orleansissa, Louisianan osavaltiossa. He kiinnostuivat musiikista jo pieninä lapsina. Ennen kuin he muodostivat duon vuonna 2014, Aristos soitti kitaraa, viulua, pianoa, rumpuja, bassoa sekä oppi räppäämään hyppien samalla paikallisista punk-bändeistä toiseen. Scott aloitti DJ:n hommat 13-vuotiaana ja tuli pikku hiljaa tunnetummaksi, jonka jälkeen hän alkoi hostaamaan mixtapeja paikallisille räppäreille ja 19-vuotiaana itse tuottamaan musiikkia.
Heidän musiikkinsa kertoo pääasiassa omista kokemuksista elämässä ja taistelusta addiktiota, itsetuhoisuutta, ahdistusta ja masennusta vastaan.
Watch Dogs 2
Watch Dogs 2 on Ubisoftin julkaisema jatko-osa "Watch Dogs" -pelille. Peli on julkaistu vuonna PlayStation 4, Windows ja Xbox One alustoille.
Peli käyttää EasyAntiCheat -suojausta, joka on herättänyt myös kritiikkiä.
Peli on saanut 8.5/10 IGN:n arvostelussa.
Jean Baptiste Vanmour
Vanmourin varhaisista vaiheista tiedetään vain vähän. Hänen kerrotaan syntyneen Valenciennesissa ja opiskelleen maalausta Jacques-Albert Gérinin studiossa.
Vuonna 1699 hän liittyi Osmanien valtakuntaan lähetetyn Ranskan suurlähettiläs Charles de Ferriolin seurueeseen. Hän sai Ferriolilta toimeksiannon maalata sata muotokuvaa osmaneista. Maalausten valmistuttua Vanmour julkaisi grafiikanvedossarjan "Recueil de cent estampes représentant différentes nations du Levant", josta tuli hyvin suosittu länsimaissa ja sitä painettiin viidessä maassa.
Vuonna 1711 Ferriol palasi Ranskaan, mutta Vanmour pysyi Istanbulissa tehden töitä muille eurooppalaisille lähetystöille. Muun muassa Alankomaiden Osmanien lähettiläs Cornelius Calkoen oli taiteen keräilijä ja palkkasi Vanmourin tekemään maalauksia useita kertoja. Vanmour palkkasi Istanbulissa sijaitsevaan studioonsa myös assistentteja, jotka valmistivat teoksia hänen luonnostensa ja asetelmiensa pohjalta.
Vanmour kuvasi aikakauden länsimaisille ihmisille hyvin eksoottista ja tuntematonta aihettaan yksityiskohtaisella tarkkuudella, kiinnittäen huomiota kulttuurillisiin eroavaisuuksiin elintavoissa sekä värikkääseen ja koristeltuun pukeutumiseen. Häntä pidetään tärkeimpänä Osmanien valtakunnan renessanssiksi kutsutun tulppaanikauden länsimaisena tarkkailijana ja tallentajana. Vuonna 1730 Patrona Halilin johtamat konservatiivis-uskonnolliset kapinalliset kaatoivat tulppaanikauden hallinnon. Vaikka kapinalliset vastustivat ajankohtana yleistynyttä länsimaista vaikutusta Osmanien valtakuntaan, Vanmour selviytyi vallanvaihdoksen tuhoista ja teki aiheesta useita maalauksia. Hänen teoksiaan on nähtävillä Amsterdamin Rijksmuseumissa.
Blindspot
Blindspot on yhdysvaltalainen Martin Geron luoma rikosdraamasarja, jonka päärooleissa ovat Sullivan Stapleton ja Jaimie Alexander. Yhdysvalloissa sarjan esittäminen aloitettiin 29. syyskuuta 2015 NBC:n kanavalla. Suomessa sarjaa esitetään Liv-kanavalla, jonka jälkeen jaksot ovat nähtävissä myös Nelonen Median ruutu.fi-sivustolla.. Sarjaa on esitetty uusintana myös Hero-kanavalla.
Kolmentoista ensimmäisen jakson jälkeen sarja sai NBC:ltä niin sanotun "back nine order"-tilauksen, jolla kauden jaksojen määrä kasvoi 22:een ja tuon päälle tilattiin vielä yksi jakson hyvin menestyneen kauden päätteeksi.
Marraskuussa 2015 NBC tilasi sarjalle toisen tuotantokauden, jonka esittäminen aloitettiin 14. syyskuuta 2016.
NBC tilasi sarjalle kolmannen tuotantokauden, jonka esittäminen alkaa Yhdysvalloissa 27. lokakuuta 2017. Suomessa sarjan kolmannen tuotantokauden esittäminen alkoi Ruutu Plus -suoratoistopalvelussa 2. marraskuuta 2017 ja Liv-kanavalla 4. tammikuuta 2018.
Hedda Bångman
Hedda Bångman (s. 28. huhtikuuta 1995 Tukholma) on ruotsalainen maastohiihtäjä. Hänen seuransa on Offerdals SK.
Bångman on ollut maailmancupissa parhaimmillaan 47:s Östersundissa kymmenen kilometrin vapaan hiihtotavan kilpailussa 15. helmikuuta 2015 ja Falunissa 15 kilometrin perinteisen hiihtotavan kilpailussa 29. tammikuuta 2017.
Bångman oli mukana juniorien MM-kilpailuissa 2013, 2014 ja 2015 sekä alle 23-vuotiaiden MM-kilpailuissa 2016. Hänen paras saavutuksensa henkilökohtaisilla matkoilla näissä kilpailuissa oli yhdeksäs sija perinteisen hiihtotavan sprintissä Almatyssä 2015.
Ruotsin-mestaruuskilpailuissa Bångmanin paras saavutus on kahdeksas sija yhdistelmäkilpailussa Piitimessä 2016.
Århusin sopimus
Århusin sopimus on kansainvälinen yleis- ja ympäristösopimus, joka solmittiin Tanskan Aarhusissa (tuolloin Århus) 25. kesäkuuta 1998. Sopimuksen tavoitteena on edistää kansalaisten vaikutusmahdollisuutta päätöksiin, jotka koskevat heidän elinympäristöään. Sopimuksessa mukana olevat valtiot takaavat ympäristöasioissa kansalaisilleen oikeuden saada tietoa ja osallistua päätöksentekoon, vireillepano- ja muutoksenhaku-oikeuden.
Århusin yleissopimus vahvistaa perussäännöt, joilla pyritään edistämään kansalaisten osallistumista ympäristöasioihin ja ympäristölainsäädännön täytäntöönpanoon. Århusin yleissopimuksessa on kolme pilaria, joista kullakin myönnetään erilaisia oikeuksia: ensimmäisellä pilarilla mahdollistetaan ympäristöä koskevan tiedon saanti, toisella osallistuminen päätöksentekomenettelyihin ja kolmannella muutoksenhaku- ja vireillepano-oikeus.
Århusin sopimus on Yhdistyneiden kansakuntien Euroopan talouskomission yleissopimus. Euroopan yhteisö allekirjoitti yhdessä kaikkien jäsenvaltioidensa kanssa Århusin sopimuksen vuonna 1998. Sopimus astui voimaan 30. lokakuuta 2001, jolloin se oli ratifioinut 17 maata etupäässä Itä-Euroopasta ja Keski-Aasiasta. Sopimuksen oli ratifoinut tai hyväksynyt 46 valtiota ja Euroopan unioni 29. huhtikuuta 2017 mennessä.
Suomessa eduskunta hyväksyi sopimuksen 21. kesäkuuta 2004 ja tasavallan presidentti 13. elokuuta 2004. Sopimus astui voimaan Suomessa 30. marraskuuta 2004. Suomen lainsäädäntö täytti sopimuksen vaatimukset kuitenkin jo aikaisemmin.
Niin kuin kivelle puhutaan
Niin kuin kivelle puhutaan on suomennosvalikoima Paul Celanin runoja eri kokoelmista. Teoksen on suomentanut Jukka Koskelainen ja julkaissut vuonna 1993 Nuoren Voiman Liitto yhdessä kustantaja Tammen kanssa. Kokoelman lopussa on suomentajan jälkisanat.
Jälkisanoissa Koskelainen kirjoittaa, että alun kokoelmia sävyttävät romantiikka ja surrealismi. Vähä vähältä lyyrisyys katosi, runot lyhenivät ja kieli pirstoutui. Juuri loppukauden kokoelmiin perustuu Celanin maine hermeettisenä runoilijana. Hän itse tosin kiisti hermeettisyyden. Tunnetuin runo on "Todesfuga", josta on tehty useita suomennoksia. Runoissa on usein vastapareja, ja ne on kirjoitettu puhuttelumuotoon. Celanin runoissa on viittauksia eri suuntiin, mutta niiden tulkintaa on tehty eri tavoin. Saksassa hänen tuotannostaan on kirjoitettu runsaasti selitysteoksia. Teoksen lopussa Koskelainen esittää Celanin sanastosta omia tulkintojaan.
Venäjän–Turkin sota (1768–1774)
Venäjän–Turkin sota (1768–1774) johtui Venäjän keisarinna Katariina Suuren halusta saada Venäjälle satamia Mustaltamereltä ja vapauttaa Balkanin kansoja Turkin vallan alaisuudesta. Pidettiin myös tärkeänä, että Mustaltamereltä olisi vapaa pääsy Bosporinsalmen läpi Välimerelle.
Sotaa edelsi vuonna 1735 syttynyt Puolan perimyssota, jossa Venäjä oli samalla puolella Itävallan kanssa. Itävalta kuitenkin irrottautui sodasta vuonna 1737. Samanaikaisesti Ruotsissa nousi valtaan sotaisa hattupuolue, joka alkoi harjoittaa Venäjän-vastaista politiikkaa. Venäjän oli solmittava Belgradin rauha 1739 epäedullisin ehdoin, eikä sodassa valloitettuja alueita saatu sen haltuun. Balkanin ortodoksinen väestö oli kuitenkin jo herännyt huomaamaan venäläiset uskonveljikseen.
Katariinan noustua valtaan aloitettiin Venäjällä voimakas propaganda Balkanin kansojen vapauttamiseksi ja vapaan merenkulun luomiseksi. Osmanien valtakunta oli huolestunut Venäjän vaikutusvallan kasvusta ja valtiontalouden mahdollisista tullitulojen menetyksestä, jos kauppaväylät vapautuisivat. Turkki esitti Ranskan ja Itävallan tukemana vaatimuksen, että Venäjän pitäisi vetää joukkonsa pois Puolasta. Kun Venäjä ei tähän suostunut, Turkki julisti sille sodan 6. lokakuuta 1768 ja otti Venäjän Turkin-lähetystön henkilökunnan vangiksi.
Venäjä aloitti nopeasti sotatoimet Mustanmeren itäosan Azovassa. Lisäksi kenraalien Aleksandr Golitsynin ja Pjotr Rumjantsevin johtamat joukot valloittivat Moldovaa. Venäjän laivasto purjehti kohti Kreikkaa ja se löi kesäkuussa 1770 Tšesmen (Çeşme) salmessa Turkin laivaston ja valloitti suuren osan alueen saarista. Samalla Venäjä sai haltuunsa Asovanmeren rannat ja Krimin.
Turkki oli valmis rauhanneuvotteluihin. Aselepo solmittiinkin toukokuussa 1772. Sota kuitenkin syttyi uudestaan, kun tilanne Puolassa kävi Venäjälle turvallisemmaksi. Nyt Venäjä valtasi Suvorovin johtamana Tonavan varren linnoituksia. Rauha solmittin Kutšuk Kainardsissa 1774. Venäjä sai osan Moldovaa sekä Asovanmereltä Kertšin ja Jenikalen linnoitukset. Turkki suostui kunnoittamaan alamaistensa ortodoksista uskoa. Sopimuksessa Krim tuli Turkista riippumattomaksi valtioksi. Tosin Venäjä otti Krimin alueen haltuunsa keväällä 1783.
Sodan seurauksena Venäjä kiinnostui Kaukasian valtaamisesta. Georgialaiset olivat sodan aikana pyytäneet Venäjältä apua omassa taistelussaan Turkkia vastaan. Vuonna 1774 tehdyssä sopimuksessa Georgia vapautettiin veronmaksusta Turkille. Toisaalta Iran vahvistui Georgian itäpuolella, ja Georgia joutui kahden islamilaisen valtion puristuksessa turvautumaan Venäjän apuun. Venäjä sai yliotteen Georgiasta.